BKD กำปี 65 พุ่ง 34% บอร์ดไฟเขียวปันผล 0.06 บ. ขึ้น XD 9 มี.ค.66
BKD โชว์งบปี 65 กวาดรายได้ 772 ล้านบาท เพิ่มขึ้น 76% ดันกำไรสุทธิแตะ 123.72 ล้านบาท เพิ่มขึ้น 34% บอร์ดไฟเขียวปันผล 0.06 บาท ตั้งเป้าปีนี้รายได้โต 10-15% หลังตุนแบ็กล็อกในมือกว่า 1 พันล้านบาท แย้มกลุ่ม JMART เข้ามาเป็นพันธมิตรหนุนผลงานเติบโตแข็งแกร่ง 
BKD โชว์งบปี 65 กวาดรายได้ 772 ล้านบาท เพิ่มขึ้น 76% ดันกำไรสุทธิแตะ 123.72 ล้านบาท เพิ่มขึ้น 34% บอร์ดไฟเขียวปันผล 0.06 บาท ตั้งเป้าปีนี้รายได้โต 10-15% หลังตุนแบ็กล็อกในมือกว่า 1 พันล้านบาท แย้มกลุ่ม JMART เข้ามาเป็นพันธมิตรหนุนผลงานเติบโตแข็งแกร่ง 
24 ก.พ. 2566

นางนุชนารถ รัตนสุวรรณชาติ ประธานเจ้าหน้าที่บริหารบริษัท บางกอก เดค-คอน จำกัด (มหาชน) หรือ BKD ผู้นำธุรกิจรับเหมาตกแต่งภายในครบวงจร เปิดเผยว่า ผลการดำเนินงานปี 2565  บริษัทมีกำไรสุทธิ 123.72 ล้านบาท เพิ่มขึ้น 34% เมื่อเทียบกับงวดเดียวกันปีก่อน ที่มีกำไร 92.43 ล้านบาท
นางนุชนารถ กล่าวต่อว่า ผลการดำเนินงานที่เติบโตอย่างโดดเด่น  มาจากปัจจัยหนุนด้านภาพรวมเศรษฐกิจที่เริ่มฟื้นตัว ภาคการบริโภคในประเทศเริ่มมีกำลังซื้อ และมีการใช้จ่ายมากขึ้น ส่งผลให้บริษัทฯ มีรายได้จากการขายและบริการมากถึง 772.13 ล้านบาท หรือเพิ่มขึ้น 76% เมื่อเทียบกับปีก่อน ที่มีรายได้จากการขายและบริการ 437.62 ล้านบาท ขณะเดียวกันบริษัทฯ ก็สามารถควบคุมต้นทุนได้อย่างมีประสิทธิภาพ โดยมีค่าใช้จ่ายในการขายและบริหารลดลง 63.02 ล้านบาท ลดลง 7% เมื่อเทียบกับปีก่อน
ทั้งนี้คณะกรรมการบริษัทได้มีมติให้จ่ายปันผลให้กับผู้ถือหุ้น   สำหรับงวดผลการดำเนินงานปี 2565  หุ้นละ 0.06  บาท   โดยจะขึ้นเครื่องหมาย XD  ในวันที่  9 มีนาคม 2566 และกำหนดจ่ายเงินปันผลในวันที่  27 เมษายน นี้ ซึ่งจะมีการประชุมสามัญผู้ถือหุ้นในวันที่ 4 เมษายน 2566  เพื่อขออนุมัติให้มีการจ่ายปันผลให้กับผู้ถือหุ้น
ส่วนภาพรวมฐานะการเงินของบริษัท มีความแข็งแกร่งขึ้น โดยสิ้นปี 2565 มีสินทรัพย์รวม 1,924.65 ล้านบาท เพิ่มขึ้น 3% จากปีก่อน ที่อยู่ในระดับ 1,872.76 ล้านบาท ขณะที่หนี้สินรวมลดลง 4% เหลือ 419.35 ล้านบาท เมื่อเทียบกับปีก่อนที่อยู่ในระดับ 436.76 ล้านบาท ในขณะที่ส่วนผู้ถือหุ้นเพิ่มขึ้น 5% เป็น 1,505.30 ล้านบาท จากปีก่อนที่อยู่ในระดับ  1,436.00 ล้านบาท และสัดส่วนหนี้สินต่อทุน( D/E ) ลดลง เหลือเพียง 0.28 เท่า เมื่อเทียบกับปีก่อนที่อยู่ในระดับ 0.30 เท่า
สำหรับแผนการดำเนินธุรกิจปี 2566 แม้จะเป็นอีกปีที่มีความท้าทายจากสถานการณ์เศรษฐกิจโลกที่มีแนวโน้มชะลอตัว แต่ BKD ก็มั่นใจว่าผลการดำเนินงานจะเติบโตต่อเนื่อง ทั้งในส่วนของงานตกแต่งภายในอาคารและปรับปรุง ในกลุ่มโรงแรม  สำนักงาน ห้างสรรพสินค้าและโรงพยาบาล  รวมทั้งการรับงานตกแต่งภายในบ้านเศรษฐี  โดยปัจจุบันมีมูลค่างานที่รอรับรู้รายได้อยู่ในมือ (Backlog) ที่ระดับ 1,024.77 ล้านบาท   ทั้งนี้บริษัทตั้งเป้าหมายว่า ปี 2566 รายได้รวมจะเติบโตประมาณ 10-15%
นอกจากนี้การที่บริษัท เจ มาร์ท  จำกัด(มหาชน) หรือ JMART  เข้ามาเป็นพันธมิตรถือหุ้นสัดส่วน 9.20%  ก็จะช่วยสนับสนุนผลการดำเนินงานของบริษัทในอนาคต ให้มีการเติบโตอย่างแข็งแกร่ง โดยขณะนี้อยู่ระหว่างการศึกษาและหารือร่วมกันว่าจะเข้ามาสนับสนุนธุรกิจ BKD ในส่วนใดบ้าง